Diari Oficial de la Generalitat Valenciana


Sumari del DOGV 3287, del 16-07-1998 (1998/5880)

RESOLUCIÓ de 22 de juny de 1998, de la Conselleria d'Ocupació, Indústria i Comerç, per la qual s'atorga a Enagás, SA, la concessió administrativa per al servei públic de conducció, distribució i subministrament de gas natural per a usos industrials en diversos termes municipals de Castelló.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3287

Data del DOGV
:   16-07-1998

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   1998/5880


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 22 de juny de 1998, de la Conselleria d'Ocupació, Indústria i Comerç, per la qual s'atorga a Enagás, SA, la concessió administrativa per al servei públic de conducció, distribució i subministrament de gas natural per a usos industrials en diversos termes municipals de Castelló. [1998/X5880]
  
La societat Enagás, SA, ha sol·licitat la concessió administrativa per a la conducció, distribució i subministrament de gas natural per a usos industrials en diversos termes municipals de la província de Castelló, presentant la documentació corresponent.
  
Les característiques principals de les instal·lacions són les següents:
  
- Conducció a Vall d'Alba en APA (16 bar), amb derivació des del ramal de Castelló 6- i 4- en el TM de Vilafamés.
  
- Conducció eix Chilches-Segorbe, amb derivació en la posició 15.10 (Chilches) del gasoducte Barcelona-València, conducció en APB (72 bar) fins Alfara de Algimia, on s'instal·larà una ERM G-160 (APB/APA) i conducció en APA (16 bar) fins Segorbe.
  
- La longitud estimada de la conducció és de 33,5 km en 6- i 4?.
  
- La pressió màxima de servei per a la conducció en alta pressió B (APB) serà de 72 bar.
  
- La pressió màxima de servei per a la conducció en alta pressió A (APA) serà de 16 bar.
  
- La pressió mínima d'arribada a les indústries és de 3 bar.
  
- Les canalitzacions han sigut dissenyades per a poder subministrar un cabal total de 4.850 m3 (n)/h.
  
- La distribució de gas natural s'efectuarà mitjançant canonades d'acer al carboni, fabricades segons especificació API 5L que disposaran de revestiment extern i protecció catòdica.
  
- El pressupost de les instal·lacions objecte de la concessió ascendeix a 876.699.809 pessetes, amb una durada total estimada de les obres de 20 mesos.
  
La sol·licitud d'Enagás, SA, va ser sotmesa a informació pública, i es publicaren anuncis en el Diari Oficial de la Generalitat Valenciana de data 17 de febrer de 1998, en el Butlletí Oficial de la Província de Castelló de data 31 de gener de 1998, en els diaris locals, diari Mediterráneo de data 23 de gener de 1998, i diari El Mundo de Castelló de data 23 de gener de 1998.
  
La sol·licitud es va notificar igualment als ajuntaments i organismes afectats, als efectes previnguts en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos.
  
Durant el període d'informació pública van formular al·legacions a l'expedient diversos particulars i entitats locals, que manifestaren en síntesi que no coneixent la ubicació exacta de les instal·lacions no es podia saber si hi resultaven afectats o no.
  
Pel que fa a les al·legacions formulades en el tràmit d'informació pública s'ha d'assenyalar que, de conformitat amb allò que s'ha establit en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, i en el Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, resulta clarament diferenciable el procediment d'atorgament de la concessió i el d'autorització administrativa de les instal·lacions.
  
En el present cas ens trobem davant del primer d'ells, on la normativa específica d'aplicació tan sols exigeix la presentació de les característiques i els aspectes bàsics de la instal·lació que són els que han sigut objecte d'informació pública.
  
No obstant això s'ha d'assenyalar que en el procediment d'informació pública per a l'autorització de les instal·lacions, els ciutadans podran al·legar tot el que estimen convenient per als seus interessos a la vista del traçat concret proposat per Enagás, SA.
  
Resulta evident l'interés públic que reuneix la construcció dels esmentats ramals de distribució i la prestació del subministrament de gas natural per a usos industrials en els termes municipals inclosos en la zona d'influència d'aquests ramals, ja que això permetrà estendre la prestació d'aquest servei públic a noves zones del territori de la Comunitat Valenciana.
  
Acomplits els tràmits reglamentaris en l'expedient instruït a l'efecte, aquesta Conselleria d'Ocupació, Indústria i Comerç, a proposta de la Direcció General d'Indústria i Energia, resol:
  
Atorgar a Enagás, SA, la concessió administrativa per al servei públic de conducció, distribució i subministrament de gas natural per a usos industrials en els següents termes municipals de la província de Castelló: Vall d'Alba, la Llosa, Sot de Ferrer, Soneja, Segorbe, Geldo i Castelnovo.
  
Aquesta concessió administrativa comprén la distribució de gas natural mitjançant els corresponents ramals per a usos industrials i artèries.
  
Aquesta concessió administrativa s'ajustarà a les següents condicions:
  
Primera
  
Enagás, SA, constituirà en el termini d'un mes comptat des de la notificació de la present resolució una fiança per valor de 26.128.396 pessetes, import del 2% del pressupost que consta en l'expedient, per a garantir el compliment de les seues obligacions, de conformitat amb l'article 13 del Reglament General del Servei Públic de Gasos Combustibles, aprovat pel Decret de 26 d'octubre de 1973. L'esmentada fiança es constituirà en la Tresoreria del Servei Territorial de Castelló de la Conselleria d'Economia i Hisenda, en metàl·lic, taló conformat, valors de l'Estat o de la Generalitat Valenciana, o mitjançant aval bancari, d'acord amb allò que disposa l'article 11, apartat 3, del Decret 1.775/1967, de 22 de juliol, o mitjançant el contracte d'assegurança concertada amb entitats d'assegurances de les sotmeses a la Llei 33/1984, de 2 d'agost de 1984.
  
La fiança serà tornada a Enagás una vegada que, autoritzades les instal·lacions i construïdes en els terminis que s'establisquen en l'autorització per al seu muntatge, el Servei Territorial d'Indústria i Energia de Castelló formalitze l'acta de posada en marxa de les instal·lacions.
  
Segona
  
D'acord amb els articles 9 i 21 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, en el termini d'un any comptat des de la publicació d'aquesta resolució en el Diari Oficial de la Generalitat Valenciana, Enagás, SA, haurà de sol·licitar del Servei Territorial d'Indústria i Energia de Castelló l'autorització per al muntatge de les instal·lacions, presentant-ne els projectes de detall.
  
Enagás, SA, haurà d'iniciar la distribució de gas natural en el termini d'un mes, comptat a partir de la data en què el Servei Territorial d'Indústria i Energia de Castelló formalitze les respectives actes de posada en marxa de les instal·lacions dels ramals i xarxes de distribució.
  
Tercera
  
Les instal·lacions han de preveure's per a respondre als avanços tecnològics en el camp del gas i aconseguir proveïments més flexibles i segurs. Amb aquesta finalitat els sistemes de distribució del gas hauran de ser objecte d'una progressiva modernització i perfeccionament, i s'adaptaran a les directrius que marquen la Conselleria d'Ocupació, Indústria i Comerç i el Ministeri d'Indústria i Energia.
  
Les instal·lacions hauran de complir allò que s'ha establit en el Reglament de Xarxes i Connexions de Combustibles Gasosos vigent.
  
El canvi de les característiques del gas subministrat, o la substitució per un altre d'intercanviable, requerirà l'autorització de la Direcció General d'Indústria i Energia, d'acord amb l'article 8, apartat c, del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre.
  
Quarta
  
El subministrament de gas haurà de prestar-se complint estrictament el capítol V del reglament general esmentat, i en especial l'article 34 pel qual Enagás, SA, està obligada a efectuar el subministrament i realitzar les ampliacions necessàries per a atendre qualsevol peticionari que sol·licite el servei, en els termes de la concessió. En el cas que el concessionari es negara a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia comprovarà si té fonament tècnic aquesta negativa i, si no en té, farà obligatori el subministrament i, si escau, podrà imposar o proposar la corresponent sanció.
  
Cinquena
  
Enagás, SA, haurà de mantenir un correcte subministrament i un adequat i eficient servei de manteniment de les instal·lacions, reparació d'avaries, reclamacions i, en general d'atenció als usuaris, i serà responsable de la conservació i el bon funcionament de les instal·lacions, de conformitat amb allò que s'ha disposat en l'article 27 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, que imposa obligacions i responsabilitats tant al concessionari com a les persones físiques o entitats relacionades amb la instal·lació o el subministrament d'aquesta.
  
Sisena
  
La determinació de les tarifes d'aplicació del subministrament de gas es regirà per les disposicions vigents al seu moment sobre la matèria. Enagás, SA, queda subjecta a totes les prescripcions que s'estableixen en el reglament general esmentat, i també al model de pòlissa annexa a aquest i a totes les disposicions que hagen sigut dictades o que dicten la Conselleria d'Ocupació, Indústria i Comerç i el Ministeri d'Indústria, i Energia sobre subministrament de gasos combustibles i les seues instal·lacions.
  
Setena
  
La present concessió s'atorga per un període màxim de setanta-cinc (75) anys, comptats a partir de la publicació d'aquesta resolució en el Diari Oficial de la Generalitat Valenciana, durant el qual, Enagás, SA, podrà efectuar la distribució de gas mitjançant les instal·lacions a què s'ha fet referència i la xarxa bàsica de les quals es defineix en el projecte presentat.
  
Les esmentades instal·lacions revertiran a la Generalitat Valenciana en acabar el termini esmentat.
  
Vuitena
  
El Servei Territorial d'Indústria i Energia de Castelló vetlarà per l'exacte compliment de les condicions estipulades en aquesta resolució.
  
Una vegada autoritzades i construïdes les instal·lacions, el Servei Territorial d'Indústria i Energia de Castelló haurà d'inspeccionar la totalitat de les obres i els muntatges efectuats. Abans de l'alçament de l'acta de posada en marxa, el Servei Territorial d'Indústria i Energia de Castelló haurà de demanar un certificat final d'obra, signat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb les normes que s'hagen aplicat en el projecte, amb les normes de detall que hagen sigut aprovades per l'esmentat Servei Territorial, i també amb les altres normes tècniques vigents que hi siguen d'aplicació.
  
Els reconeixements, els assajos i les proves, de caràcter general o parcial, que segons les disposicions en vigor hagen de realitzar-se en les instal·lacions compreses en la zona de concessió, hauran de ser comunicades pel concessionari al Servei Territorial d'Indústria i Energia de Castelló, amb la deguda antelació, a fi que les inspeccions corresponents puguen efectuar-se abans de procedir a l'ompliment de les rases per a l'estesa de canalitzacions o anteriorment a la realització de les operacions que posteriorment puguen dificultar-les en qualsevol instal·lació objecte d'aquesta concessió.
  
Novena
  
Seran causa d'extinció d'aquesta concessió, a més de les assenyalades en l'article 17 del Reglament General del Servei Públic de Gasos Combustibles, les següents:
  
a) L'incompliment de l'article 13 del vigent Reglament General del Servei Públic de Gasos Combustibles.
  
b) La introducció de qualsevol variació o ampliació no autoritzada per la Conselleria d'Ocupació, Indústria i Comerç en l'execució dels projectes, salvant les modificacions necessàries perquè es complisquen les disposicions vigents.
  
c) No realitzar les instal·lacions d'acord amb les condicions imposades en aquesta resolució o en l'autorització per al muntatge d'aquestes.
  
No obstant això, si per evolució de la tècnica de distribució de gas, o per unes altres causes, no és adequat el manteniment d'alguna o algunes de les instal·lacions objecte d'aquesta resolució, Enagás, SA, podrà sol·licitar de la Conselleria d'Ocupació, Indústria i Comerç:
  
1. Autorització per a la modificació o substitució de les instal·lacions, sense alterar les restants condicions de la concessió i amb el mateix termini de reversió que les instal·lacions substituïdes, o bé,
  
2. L'atorgament de la corresponent concessió per a les noves instal·lacions, si per la importància de les inversions que aquestes impliquen no poguera obtenir una compensació econòmica adequada durant el termini que restara per a la caducitat de la concessió abans esmentada, encara que tenint en compte sempre els drets que la Generalitat Valenciana puga tenir sobre els elements canviats.
  
Deu
  
La concessió s'atorga sense perjudici de tercers i salvant els drets particulars.
  
Aquesta concessió s'atorga independentment de les autoritzacions, les llicències o els permisos de competència municipal, provincial o d'altres que calga per a la realització de les obres per a les instal·lacions de gas.
  
Onze
  
Les instal·lacions que s'han d'establir compliran les disposicions i normes tècniques que, en general, hi siguen d'aplicació i, en particular les corresponents del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, normes per a la seua aplicació o complementàries, reglaments electrotècnics i totes altres disposicions que es dicten sobre el servei públic de subministrament de gasos combustibles.
  
Contra aquesta resolució, que posa fi a la via administrativa, podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació d'aquesta resolució, de conformitat amb allò que s'ha disposat en l'article 58.3 de la Llei Reguladora de la Jurisdicció, de 27 de desembre de 1956.